b'\n_START_ARTICLE_\nSr\xc5\xa1enjelika trepetavka\n_START_SECTION_\nOpis\n_START_PARAGRAPH_\nOdrasle muhe dose\xc5\xbeejo v dol\xc5\xbeino do 25 mm, in imajo premer kril do 40\xc2\xa0mm. Imajo \xc5\xa1iroko telo z ble\xc5\xa1\xc4\x8de\xc4\x8dim, rde\xc4\x8dkasto-rjavim oprsjem s temno rjavimi lisami ter rde\xc4\x8dkasto-rjavim \xc5\xa1\xc4\x8ditkom. Obrazna maska je vo\xc5\xa1\xc4\x8deno rumene barve, \xc4\x8delo in tipalnice so rumene. Velike sestavljene o\xc4\x8di so rde\xc4\x8dkaste barve, med posameznimi o\xc4\x8desci pa izra\xc5\xa1\xc4\x8dajo kratke dla\xc4\x8dice. Pri samcih so o\xc4\x8di tesno skupaj, pri samicah pa nekoliko bolj narazen. Zadek je rde\xc4\x8dkasto rumene barve z dvema pre\xc4\x8dnima \xc4\x8drnima progama. Spodnja stran zadka ima \xc5\xa1iroke \xc4\x8drne proge, prvi \xc4\x8dlen pa je \xc4\x8drne barve. Krila so jantarno rumene barve, noge pa rde\xc4\x8de-rjave._NEWLINE_Na prvi pogled je ta muha, kot pove \xc5\xbee ime, podobna sr\xc5\xa1enu (Vespa crabro), tako po izgledu kot tudi po zvoku med letenjem.\n_START_SECTION_\nBiologija\n_START_PARAGRAPH_\nOdrasle sr\xc5\xa1enjelike trepetavke letajo med majem in septembrom, najpogostej\xc5\xa1e pa so v juliju ali avgustu. Muhe se hranijo z medi\xc4\x8dino razli\xc4\x8dnih rastlin in grmovnic (Valeriana, Origanum, Mentha longifolia, Scabiosa, Cornus, Ligustrum, Cirsium, Carduus, Buddleia , ...). Samice odlo\xc5\xbeijo jaj\xc4\x8deca v gnezda os, \xc4\x8debel in sr\xc5\xa1enov, kjer li\xc4\x8dinke \xc5\xbeivijo v priskledni\xc5\xa1tvu. Prezimijo kot buba v zemlji, naslednjo pomlad pa izletijo odrasle muhe.'